
‏כ"ט אייר תשע"ח
‏14 מאי 2018
לכבוד 


שלום רב,

                                           באמצעות דואר אלקטרוני:  


הנדון: בקשה לקבלת מידע מכוח חוק חופש המידע, תשנ"ח 1998 – 
הקצאות קרקע ללא מכרז - סכנין
סימוכין: פנייתכם מיום 28.3.18
ראשית, תודה על פנייתך, כמופיע בסימוכין למכתב זה.
בפנייה זו שהגשת למשרדנו, ביקשת לקבל את המידע הבא:
1. פירוט מלא של כל הבקשות להקצאת קרקע ללא מכרז באזור התעשייה החדש בסכנין, לרבות תאריך הגשתן.
2. פירוט מלא של כל הבקשות להקצאת קרקע ללא מכרז באזור התעשייה החדש בסכנין אשר עדיין תלויות ועומדות.
3. פירוט מלא של כל הבקשות להקצאת קרקע ללא מכרז באזור התעשייה החדש בסכנין אשר התקבלו לרבות הודעות בכתב שנמסרו לזוכים,  אם נמסרו.
4. פירוט של כל הדיונים, הישיבות וההחלטות שהתקבלו בעניין הנ"ל, לרבות צירוף כל הפרוטוקולים וההחלטות.
5. הודעת המשרד לגבי אזורי תעשייה הזכאים לטור ממכרז להקצאת קרקע לתעשייה או מלאכה, לרבות בעיר סכנין, משנת 2015.
לצורך הבנת משמעות היקף בקשתך ומורכבותה, ביצע מינהל אזורי תעשייה (להלן: "היחידה המקצועית") שבמשרדנו, כמוצע בנוהל מס' 3.1 של היחידה לחופש המידע במשרד המשפטים, בדיקה מדגמית של טיפול בתיק אחד הרלוונטי לבקשה.
הבדיקה נועדה על מנת להעריך את המשאבים הנדרשים, הן מבחינת טיבם, לרבות כ"א נדרש – תוך פירוט הדרג המקצועי הנחוץ לשם מענה לבקשה, והן מבחינת כמותם המשוערת לטיפול בבקשה, בהתייחס לסוג הטיפול הנדרש: איתור המידע, בחינת המידע הנדרש וכד'.
להלן הממצאים שהעלתה הבדיקה:
1. אומדן שעות:
על פי מינהל אזורי תעשייה, להלן מצבת כ"א נדרשת לטובת הטיפול בבקשה, לרבות שעות עבודה נדרשות:
	שם  העובד
	תפקיד
	פעולה נדרשת
	סה"כ שעות לתיק

	XXXXXX
	מרכזת אזורי תעשייה ואחראית על מידע
	הוצאת דו"ח ממוחשב ובדיקתו אל מול גורמי היחידה
	1.00

	XXXXXX
	אחראי על קבלה ושליחת תיקים לגנזך המדינה
	פתיחת בקשה לגנזך המדינה, הזמנה והחזרה של תיקים, צילום וסריקת התיקים.
	3.00

	XXXXXX
	ממונה הקצאות קרקע ארצית.
אחראית על קבלת כל בקשות היזמים, מיונם, בדיקתם (עמידה בתנאי סף בסיסיים), הכנת סדר יום לוועדה, ריכוז ועדת ההקצאות, הכנת פרוטוקול, הוצאת מכתבים בהתאם להחלטות, עבודה מול רמ"י להמשך תהליך ההקצאה.
	קבלת התיקים בדיקתם והוצאת מסמכים בהתאם לדרישת מבקש המידע.
	3.00

	XXXXXX
	מטמיע תב"עות ומגרשים במערכת      ה - GIS  אל מול שיווק הקרקעות.
	כניסה למערכת GIS  והדפסת הבקשה על פי דרישת המבקש.
	0.5

	XXXXXX
	סגן מנהל מינהל אז"ת
	לימוד ובדיקת התיקים, לרבות ישיבות עם הלשכה המשפטית ואחראי חופש המידע לצורך בחינת המידע טרם העברתו .
	1.00

	
	
	
	8.5 לתיק

	
	
	94 תיקים
	799 שעות



2. מיקומו של המידע:
המידע הרלוונטי לטיפול בבקשת קרקעות להקמת מפעלים ליזמים נמצא חלקו בגנזך המדינה וחלקו בחדר תיקי יזמים במשרד.
3. האופן בו אגור המידע :
המידע נמצא בתיקי קרטון.
4. משך הזמן הנדרש לאיסוף המידע:
תיק תהליך ההקצאה מכיל מסמכים רבים ועשרות רבות של עמודים (תלוי במשך זמן הטיפול ומורכבות התיק), לרבות: טופס בקשת היזם להקצאת קרקע, הצרופות לבקשה, חוות דעת מינהל מקצועי לגבי הבקשה, פרוטוקול דיון ועדת הקצאות הקרקע של המשרד בבקשה, התכתבויות שונות עם היזם, עם רמ"י, עם הגורמים המקצועיים במשרד ומחוצה לו, עם הרשויות וכדומה.
על מנת לקבל את כל המידע יש להזמין את תיק היזם, להעמיד כוח אדם שילמד את התיק, יסרוק אותו ויכין תיק מקביל.
5. מצבת כ"א:
יחידת אזורי תעשייה במשרד הינה יחידה קטנה יחסית. מצבת כוח האדם שלה עומדת על 13 עובדים.
עובדים אלו מטפלים במינוף אזורי התעשייה, החל משיווק של כ- 1000 דונם בממוצע לשנה, להקמת מפעלים ביישובי הפריפריה, דרך פיתוח תשתיות אזרחיות באזורי התעשייה באמצעות חברות מנהלות – עבודה אל מול מאות קבלני ביצוע הזוכים במכרזים, אל מול החברה לפיקוח צמוד על ביצוע התשתיות, הכנת תכניות עבודה שנתיות ורב שנתיות, נהלים, תקציב - הפעלתו ומעקב אחריו.
הינה כי כן, בהתאם לבדיקה כמוזכר לעיל, העריכה היחידה המקצועית את הזמן שיידרש לה על מנת להשיב לבקשתך ב – 799 שעות. 
בנוסף, יש להתייחס לעובדה כי לצד האומדן של היחידה, התהליך כורך עמו צורך בשיגור עשרות רבות של פניות לצדדים שלישיים, על מנת לקבל את עמדתם לאפשרות מסירת מידע בעניינם, כמתחייב מסע' 13 לחוק חופש המידע, תשנ"ח-1998, כמו גם בחינת התייחסויותיהם של החברות, השמטת פרטים מהמידע אשר חוסים תחת אחד מסייגי החוק ועוד. מטבע הדברים, גם הליך משלים זה מצריך משאבי זמן רבים מאוד, בין היתר ובעיקר של הלשכה המשפטית במשרדנו. 
סע' 8 (1) לחוק חופש המידע, תשנ"ח-1998, קובע:
8.    רשות ציבורית רשאית לדחות בקשה לקבלת מידע באחד מאלה:
(1)  הטיפול בה מצריך הקצאת משאבים בלתי סבירה;
על פי הפסיקה לעניין סעיף 8(1) לחוק, נקבע כי אמת המידה לבחינת הקצאת משאבים בלתי סבירה הינה "הכבדה ממשית שהיא בעלת זיקה להקצאת המשאבים עשויה לבוא לידי ביטוי בשיבוש סדר העדיפויות של הרשות המינהלית באופן המחייב אותה להסיט משאב קיים ממשימתו העיקרית למשימה  אחרת[footnoteRef:1][1]. [1: [1] עת"מ 2398/08 מדינת ישראל נ' אליצור סגל, ניתן ביום 19.6.11,  פסקה 29;] 

לאור העובדה כי המדובר ב - 799 שעות עבודה הנדרשות על פי היחידה לטיפול בבקשה, אותן אמורים לבצע כ- 40% מעובדי היחידה, כמו גם על רקע העובדה כי המידע נמצא בחלקו בגנזך המדינה ואצור בתיקי קרטון, קרי איננו ממוחשב - המדובר בנטל כבד העולה לכדי מציאות העלולה לשבש את התפקוד התקין של היחידה, דבר אשר יקשה עליה לבצע את התפקיד המוטל עליה. 
לסיכום, משרדנו ביקש לבצע איזון בין תכלית החוק והאינטרס שבהיעתרות לבקשת המידע, אל מול פגיעה בפעילות השוטפת של היחידה ומצא כי הפגיעה בפעילות השוטפת הינה גדולה ועל כן, המשרד לא יכול להיעתר לבקשה במתכונתה הנוכחית, כיוון שמדובר הקצאת משאבים בלתי סבירה, בהתאם לסעיף 8(1) לחוק. 
יחד עם זאת, באם תצומצם הבקשה באופן בו יוכל המשרד להיעתר לה, אם בדרך של צמצום מספר התיקים באופן שהדבר לא יחייב הקצאת משאבים בלתי סבירה, ואם בהעברת מידע טבלאי ובו רשימת היזמים, סטטוס הבקשה, תאריך הסטטוס, גודל המגרש וכד', ישמח המשרד לסייע במסירת המידע, בהתאם לסייגים האמורים בחוק.  
[bookmark: _GoBack]הנני להודיעך כי לפי סעיף 17 לחוק חופש המידע יש בידך לעתור כנגד החלטה זו לבית המשפט לעניינים מנהליים בירושלים, בתוך 45 יום.
בברכה
יוסי זולפן,

  הממונה על חוק חופש המידע
   משרד הכלכלה והתעשייה

משרד הכלכלה והתעשייה
בניין ג'נרי, רחוב בנק ישראל 5, קריית הממשלה, ת"ד 3166, ירושלים 9103101

